Tidlegare nærings- og landbruksminister Sponheim var i si tid svært høgt på banen for å få bukt med skjemaveldet. Om nokre skjema blei borte, auka det, så vidt eg veit, nokså mykje i den andre enden. I innstillinga gjentek representanten Kongshaug det same og skriv at han «mener at mange offentlige regler, skjemaer og påbud fører til unødige rapporteringskrav og kompliserte regelverk. Småbedrifter og gründere rammes ekstra hardt av «skjemaveldet»». Meiner Venstre no at dei har funne oppskrifta på korleis ein skal få bukt med dette? Eller er dei samde med Regjeringa i at f.eks. satsinga på Altinn er eit godt alternativ? Eg har lyst til å gje representanten Kongshaug høve til å utbrodere denne flaggsaka, som eg synest dei har vore rimeleg høgt på banen med.